มันนี่ทูเดย์
ทองจับตานโยบายทรัมป์
14 พ.ย. 2559

ทองจับตานโยบายทรัมป์
นายจิตติ ตั้งสิทธิ์ภักดี นายกสมาคมค้าทองคำ กล่าวว่า แนวโน้มราคาทองคำในตลาดโลกขณะนี้ยังคงมีความผันผวน ประเด็นที่ต้องจับตาจะอยู่ที่นโยบายเศรษฐกิจสำคัญของนายโดนัลด์ ทรัมป์ ว่าที่ประธานาธิบดีสหรัฐคนใหม่ ว่าจะประกาศนโยบายออกมาอย่างไร บวกกับทางธนาคารกลางสหรัฐ (เฟด) อาจปรับอัตราดอกเบี้ย ทำให้ราคาทองคำอาจมีความผันผวนและปรับตัวลดลงได้อีก
การลงทุนช่วงนี้ยังมองกรอบไว้ที่ 1,225-1,300 เหรียญสหรัฐ/ออนซ์ หากราคาลดลงต่ำกว่าแนวรับที่วางไว้อาจหลุดไปที่ 1,200 เหรียญสหรัฐได้ นักลงทุนติดตามข่าวสารอย่างใกล้ชิด แต่หากราคาลดลงไปต่ำกว่าที่คาดก็สามารถเข้าซื้อทำกำไรระยะสั้นได้
ค้ำประกันเอสเอ็มอีเอเชีย
นายนิธิศ มนุญพร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย.เป็นเจ้าภาพจัดการประชุมสมาพันธ์ประกันสินเชื่อแห่งภูมิภาคเอเชียครั้งที่ 29 ระหว่างวันที่ 23-25 พ.ย. 2559 โดยมี 15 สถาบันค้ำประกันตอบรับเข้าร่วมประชุม ทั้งนี้เพื่อส่งเสริมการพัฒนาระบบการค้ำประกันสินเชื่อเอสเอ็มอีในประเทศของภูมิภาคเอเชีย